Københavns Vestegns Politi har torsdag morgen anholdt syv unge i forbindelse med et overfald på en 16-årig dreng sidste år.

Syv unge er torsdag morgen blevet anholdt for et brutalt overfald på en 16-årig dreng sidste jul.

Det skriver Københavns Vestegns Politi i en pressemeddelse.

I forbindelse med overfaldet blev drengen blandt andet sparket og slået med en jernstang. Det lykkedes den 16-årige at komme væk under angrebet, men han måtte efterfølgende behandles på skadestuen.

- Jeg er meget tilfreds med, at det er lykkedes at anholde de mistænkte efter længere efterforskning, siger vicepolitiinspektør Søren Uhre.

De mistænkte blev identificeret på baggrund af en overvågningsvideo. De er alle mellem 14 og 19 år. Blandt andet på grund af deres unge alder, vil der ikke ske fremstilling i sagen.